text: УЕФА отложи решението за промени в Шампионската лига | Клуб 'Z'
  Въпреки това спорният нов формат ще бъде "пуснат на вода" на 19 април
  31.03.2021, 13:57 ч.
  последна редакция 31.03, 14:14 ч.
  Новият формат на Шампионската лига, влизащ в сила от есента 2024 г., няма да бъде одобрен днес, съобщи УЕФА на сайта си. Изпълнителният комитет на централата заседава, но няма да се произнесе по този казус, а ще разисква други.
  Решението за най-комерсиалния клубен турнир е отложено за заседание на 19 април и според водещи анализатори и медии промяната ще получи зелена светлина по вече тиражирания проект. Или почти.
  УЕФА иска да угоди на големи клубове, обединени в завера за формиране на Суперлига, която практически ще обезсмисли не само Шампионската лига, а и конкуренцията в най-големите първенства. Тяхното желание е да прибират повече приходи.
  Заради това от 2024 г. се премахва груповата фаза, а форматът (т.нар. Швейцарска система) предвижда една лига с 36 отбора (или 32, както е сега, но по-вероятно е броят да бъде увеличен). Два тима от тях ще получат "уайлд кард", ако не са си осигурили участие от вътрешните първенства. Ще се гледа клубният им коефициент. Или казано с други думи: това ще са поставените най-високо в ранглистата на УЕФА.
  Би Би Си изчислява, че ако сегашните класирания на местно ниво се приемат за крайни, един от тези щастливци ще е "Ливърпул", който към момента е седми във Висшата лига.
  За 36-те ще бъде теглен дирижиран жребий и всеки отбор ще има по 10 мача. След изиграването им първите осем директно се класират за елиминационна фаза, а заелите местата от 9-о до 24-то ще играят плейофи. Победителите ще дооформят осминафиналите, а загубилите ще продължат в Лига Европа - на принципа на сегашния формат.
  10-те мача са значително повече от сегашните в груповата фаза - 6. Оттам и повече приходи. За да има интрига до края и да се намалят до минимум мачовете без интрига, двубоите в елиминациите ще се формират според класирането - 1-ви срещу 16-и, втори с 15-и и т. н., а не с жребий.
  Промяната срещна неодобрение в много страни - от футболни федерации, лиги, отбори, функционери и т.н. Те критикуват това, че в не малка степен турнирът става затворен за най-силните на континента. Друг проблем е, че календарът ще е още по-наситен и това ще рефлектира върху вътрешните първенства.
  Голяма е опозицията дори в страни като Англия и Германия. Анализатори подчертават, че ставащото този сезон с мачове през 3 дни за много отбори заради коронакризата в бъдеще ще стане практика и без нея. Което пък поставя на изпитание футболисти и треньори.
  Според Би Би Си отложеното, макар и само с 20 дни, решение на УЕФА цели поне да "позаобли" някои грапавини в проекта, което ще стане в преговори с федерации и лиги.